Na temelju čl. 20 st.1 Zakona o lokalnim porezima (N.N. br. 115/16 i 101/17) i čl.37 Statuta Grada Šibenika (Službeni glasnik Grada Šibenika br. 2/21), Gradsko vijeće Grada Šibenika na sjednici od \_\_\_\_\_\_\_\_2022. godine donijelo je

O D L U K U

O IZMJENI ODLUKE O POREZIMA GRADA ŠIBENIKA

Čl. 1

U Odluci o porezima Grada Šibenika (Službeni glasnik Grada Šibenika br. 4/18, 12/20, 3/21 i 8/21) u čl.2 toč.1 briše se., toč. 2 postaje toč.1, a toč.3 postaje toč.2.

Čl. 2

Ova Odluka objaviti će se u Narodnim novinama i Službenom glasniku Grada Šibenika i stupa na snagu \_\_\_\_\_\_\_\_\_\_\_\_ 2022. godine.

O b r a z l o ž e nj e:

Najavljeno i sad potpuno izvjesno poskupljenje energenata u Republici Hrvatskoj, opterećeno najnovijim ratnim zbivanjima na teritoriju Europe (ruska invazija na Ukrajinu) što će tržište energenata dovesti do novog maksimiranja cijena nafte, plina i električne energije posve će sigurno utjecati na standard građana u Republici Hrvatskoj pa konzekventno tomu i građana Grada Šibenika. Naime, drastičan porast cijena energenata nužno dovodi do poskupljenja živežnih namirnica, prometnih usluga, i općenito porast cijena svih proizvoda čija je cijena proizvodnje usko vezana uz cijenu energenata. Moje je mišljenje kako smo mi , gradski vijećnici, dužni voditi brigu o razini kvalitete života naših građana barem u onoj mjeri koju nam omogućavaju zakonima utvrđene ovlasti jedinica lokalne samouprave.

Prihvaćanjem ovog prijedloga , o ukidanju prireza porezu na dohodak, Grad Šibenik bi postigao najmanje dva cilja i to:

1/ oslobađanjam 9,4 milijuna proračunskih kuna ( što čini 2,2% proračunskih prihoda) povisili bismo , istina ne znatno, neto plaće zaposlenih na administrativnom području Grada Šibenika. Navedena bi sredstva bila „upumpana“ u potrošnju i što je vrlo važno, jedan zamjetan dio tih sredstava bi završio u blagajnama naših mikro te malih poduzetnika i obrtnika koji su slijedom dugoročne pandemije bili i još su uvijek u vrlo teškim poslovnim okolnostima, a recentna geopolitička trvenja najavljuju novu ekonomsku krizu.

2/ukidanjem prireza porezu na dohodak postajemo atraktivniji investitorima u proizvodnju i proizvodna radna mjesta jer bi zaposlenik za iznos iste bruto plaće primao „na ruke“ veći iznos nego do sada i time bio zadovoljniji, a što bi posredno utjecalo na smanjenje troškova poslovanja. Ta okolnost bi mogla, između ostalog, našu Industrijsku zonu „Podi“ učiniti dodatno atraktivnom za proizvodne investicije. Egzistenciju naših građana na najbolji način podržavamo stvaranjem mogućnosti za otvaranje novih , kvalitetnih , radnih mjesta.

Generalno, odustajanje od prireza jest olakšavanje pozicije svima koji žive od svojega rada, a za vlasti u manjim gradovima ukidanje prireza može biti i instrument privlačenja stanovništva kao i poduzetničke aktivnosti. U pravilu nema straha da će se ukidanjem prireza izgubiti prihodi iz razloga što se povećanjem potrošnje i oslobađanjem od prireza stvara potencijalno nova gospodarska aktivnost. Vrlo je važno ukazati i na činjenicu da je struktura šibenskog gospodarstva, realno govoreći, slaba a svako opterećenje ionako slabog poduzetništva prirezom još više umanjuje potencijal nekog područja za pokretanje novih poduzetničkih aktivnosti.

Izostanak prihoda od prireza u Šibeniku može se kompenzirati u proračunu rastom prihoda od poreza na dohodak slijedom novih zapošljavanja, a treba računati i na novac iz europskih ali i nacionalnih fondova. Ujedno, racionalizacijom organizacije upravnog aparata grada Šibenika sigurno je moguće ostvariti značajnije uštede. Tu svakako treba uzeti u obzir i odluku o reduciranju nekih , uvjetno rečeno, investicija koje nisu neophodne barem dok se geopolitičke kao i tržišne prilike ne stabiliziraju.

Najbolji primjeri dobrih odjeka ukidanja prireza su svakako Grad Čakovec, Grad Bjelovar koji su prema medijskim napisima ostvarili povećanje proračunskih prihoda poslije donošenja odluke o ukidanju prireza. Na popisu su još susjedne Vodice, Sinj, Valpovo, Ilok, te Sveta Nedelja koja je , između ostalog, i svojom poreznom politikom privukla veliku investiciju „Rimac automobila“. I ovom prigodom apeliram na sve vijećnike Gradskog vijeća Grada Šibenika da podrže ovaj prijedlog odluke kojim bismo, koliko je to u našoj moći, olakšali život građanima kao i poduzetnicima.

ODREDBA ODLUKE O POREZIMA GRADA ŠIBENIKA KOJU SE PREDLAŽE MIJENJATI:

Članak 2.

Gradu pripadaju sljedeći porezi:

1. prirez porezu na dohodak,
2. porez na potrošnju
3. porez na kuće za odmor

Vijećnik u Gradskom vijeću

Grada Šibenika:

Mario Kovač